На основу члана 146. став 4. Закона о планирању и изградњи („Службени гласник РС“ бр. 72/2009, 81/2009 - испр., 64/2010 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука УС, 132/2014, 145/2014, 83/2018, 31/2019, 37/2019 – др.закон, 9/2020, 52/2021 и 62/2023), члана 37. став 1. тачка 28) Статута Града Ниша ("Службени лист Града Ниша", број 88/08, 143/16 и 18/19) и члана 4. и 8. став 1. Одлуке о подизању и одржавању споменика и спомен обележја на територији Града Ниша („Службени лист Града Ниша“, број 44/2015 и 35/2021),

Скупштина Града Ниша, на седници одржаној \_\_\_\_\_\_\_\_\_\_ године, донела је

**ОДЛУКУ**

**О ПОДИЗАЊУ СПОМЕН БИСТЕ СВЕТИСЛАВУ МИЛОСАВЉЕВИЋУ ТИСИ**

Члан 1.

Град Ниш подиже спомен бисту Светиславу Милосављевићу Тиси (у даљем тексту: спомен биста), бригадном генералу и министру саобраћаја.

Члан 2.

Спомен биста се подиже у Нишу, у оквиру парковске површине на катастарској парцели бр.393/2 К.О. Ниш-Бубањ, на кеју у правцу Светосавске улице, на површини јавне намене, у складу са условима ЈП Завод за урбанизам Ниш.

Члан 3.

Канцеларији за локални економски развој поверава се спровођење поступка избора идејног решења за спомен бисту и поступак подизања спомен бисте, у складу са одредбама Одлуке о подизању и одржавању споменика и спомен обележја на територији Града Ниша.

Члан 4.

Јавно предузеће Завод за урбанизам Ниш, након избора идејног решења за спомен бисту, израдиће техничку документацију (идејни пројекат са техничким описом, ситуационом скицом и текстуалним исписом са позицијом на спомен бисти).

Подизању спомен бисте приступиће се након претходно прибављене сагласности Министарства културе, у складу са важећим прописима из области планирања и изградње.

Члан 5.

Средства за реализацију ове одлуке предвиђена су Одлуком о буџету Града Ниша за 2024. годину.

Члан 6.

Извођач радова на подизању спомен бисте дужан је да у року од осам дана пре отпочињања радова о томе обавести Завод за заштиту споменика Ниш, као и да у року од 30 дана од дана завршетка радова пријави овом Заводу и Градској управи за друштвене делатности Града Ниша да је спомен биста подигнута.

Члан 7.

Ова одлука ступа на снагу осмог дана од дана објављивања у „Службеном листу Града Ниша“.

Број:

У Нишу,

**СКУПШТИНА ГРАДА НИША**

Председник

доц др Бобан Џунић

**О б р а з л о ж е њ е**

На основу члана 146. став 4. Закона о планирању и изградњи („Службени гласник РС“ бр. 72/2009, 81/2009 - испр., 64/2010 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука УС, 132/2014, 145/2014, 83/2018, 31/2019, 37/2019 – др.закон, 9/2020, 52/2021 и 62/2023), изградњу и постављање споменика и спомен обележја на површинама јавне намене обезбеђује и уређује јединица локалне самоуправе, уз претходно прибављену сагласност министарства надлежног за послове културе.

Студентски културни центар Ниш, поднео је иницијативу Савету за културно стваралаштво Града Ниша за подизање спомен бисте Светиславу Милосављевићу Тиси, бригадном генералу и министру саобраћаја у две краљеве Владе, од 1926. до 1928. године, и од 1934. до 1935.године.

Канцеларија за локални економски развој је донела Програм подизања споменика на територији Града Ниша за 2024. годину, бр.1351-1/2024-10 од 16.04.2024. године, којим је предвиђено и подизање спомен бисте Светиславу Милосављевићу Тиси.

Чланом 4. Одлуке о подизању и одржавању споменика и спомен обележја на територији Града Ниша прописано је да се споменик, спомен обележје и скулптурално дело подиже на основу одлуке Скупштине Града Ниша, а чланом 8. став 1. исте одлуке и то да Скупштина Града Ниша, на предлог Градског Већа, доноси одлуку о подизању споменика, планираног годишњим програмом подизања споменика.

На основу члана 9. Одлуке, Скупштина Града одлуком о подизању споменика (спомен бисте), поверава Канцеларији за локални економски развој спровођење поступка избора идејног решења за спомен бисте и поступка подизања спомен бисте.

Члан 11. став 3. Одлуке прописује да након избора идејног решења за споменик (спомен бисту), Јавно предузеће Завод за урбанизам Ниш израђује техничку документацију (идејни пројекат са техничким описом, ситуационом скицом и текстуалним исписом са позицијом на спомен бисти), а подизању спомен бисте се приступа у складу са важећим прописима из области планирања и изградње.

Средства за реализацију ове одлуке планирана су Одлуком о буџету Града Ниша за 2024. годину.

Чланом 8. став 3. Одлуке прописано је да стручне и административне послове израде нацрта одлуке о подизању споменика (спомен бисте) обавља управа надлежна за послове културе.

На основу наведеног, Градска управа за друштвене делатности је израдила нацрт Одлуке као у диспозитиву и доставља га Градском већу на разматрање и одлучивање.

вршилац дужности начелника

Градске управе за друштвене делатности

Данијела Спасовић